တေဇကျော်

**ဦးတေဇကျော်** (၁၉၆၄ ဖွား) သည် မြန်မာနိုင်ငံသား နိုင်ငံရေးသမားတစ်ဦးဖြစ်ပြီး တပ်မတော် (ကြည်း)တွင် ဒုတိယဗိုလ်ချုပ်ကြီးအဆင့်အထိ တာဝန်ထမ်းဆောင်ခဲ့သူဖြစ်သည်။ သူသည် ၂၀၂၅-၂၀၂၆ ခုနှစ် အထွေထွေရွေးကောက်ပွဲတွင် အောင်မြေသာစံမြို့နယ် မဲဆန္ဒနယ်မှ ပြည်သူ့လွှတ်တော်ကိုယ်စားလှယ်အဖြစ် ရွေးကောက်ခံခဲ့သည်။ 

စစ်ဘက်ဆိုင်ရာ တာဝန်ထမ်းဆောင်မှုအနေဖြင့် ဦးတေဇကျော်သည် ၂၀၂၁ ခုနှစ်တွင် မြောက်ပိုင်းတိုင်းစစ်ဌာနချုပ်တိုင်းမှူးအဖြစ် တာဝန်ထမ်းဆောင်ခဲ့ပြီး၊ ထိုမှတစ်ဆင့် ရာထူးတိုးမြှင့်ခြင်းခံရကာ စစ်ဆင်ရေးအထူးအဖွဲ့မှူး (ကစထမှူး) အဖြစ် ၄ နှစ်ကျော်ကြာ တာဝန်ထမ်းဆောင်ခဲ့သည်။ ၎င်းသည် တပ်မတော်မှ အငြိမ်းစားယူပြီးနောက် နိုင်ငံရေးလောကသို့ ဝင်ရောက်လာခဲ့သူဖြစ်ကာ လက်ရှိတွင် လွှတ်တော်၏ ဘဏ္ဍာရေးနှင့် ငွေစာရင်းဆိုင်ရာ စစ်ဆေးကြပ်မတ်မှု ကဏ္ဍများတွင် အဓိကဦးဆောင်နေသူ ဖြစ်သည်။

## ငယ်ဘဝနှင့်ပညာရေး 
ရန်ကုန်မြို့၊ လသာမြို့နယ် တွင် မွေးဖွားခဲ့သူဖြစ်သည်။ ၁၉၆၉ ခုနှစ် တွင် ပဲခူးတိုင်း၊ ကျောက်တံခါးမြို့သို့ မိဘများနှင့်အတူပြောင်းရွှေ့နေထိုင်ရင်း ထိုမြို့၌ သတ္တမတန်းအထိ ကျောင်းတက်ရောက်ခဲ့သည်။

၁၉၇၈ ခုနှစ် တွင် စစ်ကိုင်းတိုင်းဒေသကြီး၊ ခန္တီးမြို့ သို့ ပြောင်းရွှေ့ခဲ့ရ၍ ထိုတွင် ကျောင်းဆက်တက်သည်။

၁၉၈၀ ပြည့်နှစ် တွင် မိဘများက ရန်ကုန်သို့ ပြန်ပြောင်းရွှေ့လာသည့်အတွက် အထက(၁)လသာ တွင် ၈တန်းမှ၁၀တန်းအထိ တက်ရောက်ခဲ့ပြီး၊ထိုမှ ဆယ်တန်းအောင်မြင်ခဲ့သည်။

သူသည် ၁၉၈၂ ခုနှစ် တွင် အမှတ်(၃)ဒေသကောလိပ် (ကြည့်မြင့်တိုင်) တွင် လည်းကောင်း၊ထိုမှတဆင့် ရန်ကုန် ဝိဇ္ဇာ/သိပ္ပံ တက္ကသိုလ် တွင် လည်းကောင်း ပညာသင်ကြားခဲ့ပြီးနောက်၊ဘူမိဗေဒ အထူးပြုဖြင့် သိပ္ပံဘွဲ့ရရှိခဲ့သည်။

## စစ်မှုထမ်းခြင်း 
၁၉၈၆ ခုနှစ် တွင် တပ်မတော်(ကြည်း)ဗိုလ်သင်တန်းကျောင်း၊ဗိုလ်လောင်းသင်တန်း အမှတ်စဉ်(၇၃) သို့ တက်ရောက်ခဲ့သည်။

၁၉၈၇ ခုနှစ်တွင် တပ်မတော်၌  ပြန်တမ်းဝင်အမှတ်  ကြည်း ၂၀၂၇၈ ဖြင့် ဒုတိယဗိုလ်အဆင့် စတင်ခန့်အပ်ခံရသည်။

၎င်း၏ ပထမဆုံးမိခင်တပ်ရင်းမှာ မန္တလေးမြို့၊အောင်မြေသာစံမြို့နယ်၊မန္တလေးတောင်ခြေ၊ အခြေစိုက် တပ်ရင်းတစ်ခုဖြစ်သည့် ခလရ(၉၅) ဖြစ်သည်။

၁၉၈၈ ခုနှစ်၊ ရှစ်လေးလုံးအရေးအခင်းအပြီး စစ်တပ်အာဏာသိမ်းယူပြီးချိန်တွင် ၎င်းသည် တပ်မတော်သားဘဝဖြင့် မိခင်တပ်ရင်းအခြေစိုက်ရာ မန္တလေးမြို့၊အောင်မြေသာစံတွင် ဖြတ်သန်းခဲ့သည်။

ထို့နောက် ကွမ်းလုံ၊ ပဲခူး၊ ထားဝယ်၊ဖူးကြီး၊ ရွှေတောင်၊ လွိုင်ကော်၊ ကျောက်တော်၊မိ တ္ထီလာ၊ပြင်ဦးလွင် စသည့်မြို့များ၌ အခြေစိုက်သည့် တပ်ရင်း/တပ်ဖွဲ့တို့တွင် တာဝန်များထမ်းဆောင်ခဲ့သည်။

ဦးတေဇကျော် သည်  ဗိုလ်မှူးချုပ်ရာထူးဖြင့် ၂၀၁၅ ခုနှစ် ဧပြီ ၂၀ ရက် တွင် တပ်မတော်နည်းပညာတက္ကသိုလ်၏ ကျောင်းအုပ်ကြီး အဖြစ် တာဝန်ပေးခံရသည်။ထိုတာဝန်ကို ထိုနှစ် ဩဂုတ် ၁၅ ရက် အထိ ထမ်းဆောင်ခဲ့သည်။ယင်းနောက် အနောက်တောင်တိုင်းစစ်ဌာနချုပ် တိုင်းမှူး အဖြစ် ရာထူးတိုးသည်။ 

၂၀၁၈ ခုနှစ်၊ဧပြီလတွင် တပ်မတော်ကာကွယ်ရေးဦးစီးချုပ်သည်  စစ်တက္ကသိုလ် အပတ်စဉ် ၃၀ဆင်း   မြောက်ပိုင်းတိုင်း စစ်ဌာနချုပ် တိုင်းမှူး ဗိုလ်ချုပ်ညီညီဆွေ ကို အနောက်တောင်တိုင်းစစ်ဌာနချုပ် တိုင်းမှူး အဖြစ်ပြောင်းရွှေ့ခဲ့ပြီး၊တစ်ချိန်တည်းမှာပင်  ဗိုလ်သင်တန်းကျောင်း (OTS) အပတ်စဉ် ၇၃ ဆင်း အနောက်တောင်တိုင်း စစ်ဌာနချုပ်တိုင်းမှူး ဗိုလ်ချုပ် တေဇကျော်ကို မြောက်ပိုင်းတိုင်းစစ်ဌာနချုပ် တိုင်းမှူးအဖြစ် တာဝန်ပေး ခန့်အပ်ခဲ့သည်။ 

၂၀၂၁ ခုနှစ် ဖေဖော်ဝါရီရောက်သောအခါတွင် စကထ(၁)မှူး ဒုတိယဗိုလ်ချုပ်ကြီး ထွန်းထွန်းနောင် သည် စစ်အစိုးရ(၂၀၂၁)၏ နယ်စပ်ရေးရာဝန်ကြီး အဖြစ် ပြောင်းရွှေ့တာဝန်ထမ်းဆောင်ခဲ့သည်။ ဗိုလ်ချုပ် တေဇကျော် သည် ဒုတိယဗိုလ်ချုပ်ကြီး ရာထူးဖြင့် လစ်လပ်သွားသည့်  အမှတ် (၁) စစ်ဆင်ရေး အထူးအဖွဲ့မှူး ဖြစ်လာသည်။ကချင်ပြည်နယ်တွင် ၃နှစ်နီးပါး စစ်တိုင်းမှူးအဖြစ်ဖြင့် တာဝန်ထမ်းဆောင်ခဲ့သည့် ၎င်းကို ကာကွယ်ရေးဦးစီးချုပ်က  ကချင်၊ စစ်ကိုင်း၊ မကွေး၊ မန္တလေး  နှင့် ချင်းပြည်နယ်တို့အား ကိုင်တွယ်ရသည့် စစ်ဆင်ရေးအဖွဲ့မှူး အဖြစ် ဆက်လက် တာဝန်ပေးခဲ့သည်။

ထိုတာဝန်ကို ၂၀၂၃ ခုနှစ်၊ဩဂုတ်အထိ ထမ်းဆောင်ပြီး၊ နေပြည်တော်ကို ကြီးကြပ်ရသည့် ကစထ(၆)မှူး အဖြစ်သို့ ပြောင်းရွှေ့သည်။၂၀၂၅ ခုနှစ်၊ ဇန်နဝါရီတွင် ကစထ(၃)မှူး အဖြစ် ဆက်လက်ပြောင်းရွှေ့ပြီးနောက် ၂၀၂၅ ခုနှစ်၊စက်တင်ဘာလတွင် စစ်ဘက်ရာထူးများမှ အငြိမ်းစားယူခဲ့သည်။ 
## နိုင်ငံရေးဘဝ 
အထွေထွေရွေးကောက်ပွဲ ၂၀၂၅-၂၀၂၆ တွင် ကြံ့ခိုင်ဖွံ့ဖြိုးရေးပါတီ ကိုယ်စားပြုပြီး အောင်မြေသာစံဆန္ဒနယ်မှနေ၍ ပြည်သူ့လွှတ်တော်ကိုယ်စားလှယ်လောင်းအဖြစ် ဝင်ရောက်ယှဥ်ပြိုင်ခဲ့သည်။ မဲပေးကြသူများ၏ ခိုင်လုံမဲ စုစုပေါင်း ၈၅,၀၅၄ မဲ ရှိရာတွင် ၃၃,၄၉၁ မဲ ဖြင့်  (မဲပေးကြသူများ၏ ရာခိုင်နှုန်း ၃၉.၃၈ ရာခိုင်နှုန်းဖြင့်)အနိုင်ရရှိခဲ့သည်။ 

၂၀၂၆ ခုနှစ်၊ မတ်လ ၂၃ ရက်နေ့တွင် တတိယအကြိမ် ပြည်သူ့လွှတ်တော်၏ ပြည်သူ့ငွေစာရင်းကော်မတီ ဥက္ကဋ္ဌအဖြစ် ခန့်အပ်ခံခဲ့သည်။

## နိုင်ငံတကာ ပိတ်ဆို့မှု 
၂၀၂၁ မြန်မာနိုင်ငံ စစ်အာဏာသိမ်းမှု နောက်ဆက်တွဲကာလတွင် စစ်ဘက်ဆိုင်ရာ ရက်စက်ကြမ်းကြုတ်မှုများနှင့် ချိုးဖောက်မှုများ ကျူးလွန်ခဲ့ခြင်းကြောင့် ၂၀၂၂ ခုနှစ်၊ ဖေဖော်ဝါရီလတွင် သူ့ကို ဥရောပသမဂ္ဂ (EU) က ဒဏ်ခတ်ပိတ်ဆို့မှုများ ချမှတ်ခဲ့သည်။

## ရှင်းလင်းချက်မှတ်စု 
## ကိုးကား 
ကဏ္ဍ:မြန်မာ စစ်ဖက်ဆိုင်ရာ လူပုဂ္ဂိုလ်များ
ကဏ္ဍ:စစ်တက္ကသိုလ် ကျောင်းဆင်းများ
ကဏ္ဍ:ပြည်သူ့လွှတ်တော် ကိုယ်စားလှယ်များ
ကဏ္ဍ:၁၉၆၄ မွေးဖွားသူများ